Tove Videbæk (KRF), 1999-03-04:
Prostitution er ikke noget naturgivent, som et samfund må leve med.
Prostitution er ikke et erhverv ligesom alle andre, og det understøttes af adskillige undersøgelser og af udtalelser fra anerkendte eksperter.
Prostitution er en løsningsstrategi, og bagved den ligger altid psykiske, sociale og økonomiske problemer.
Prostituerede har valgt at løse deres problemer ved at prostituere sig, og samtidig nyder bagmændene, visse dele af erhvervslivet og kunderne godt af de prostitueredes valg eller situation.
Men hvem er bagmændene egentlig?
Det har vi hidtil vidst alt for lidt om, delvis fordi vi ikke i Danmark har prioriteret det.
Vi ville måske ikke vide det.
Man har i februar måned gentagne gange i dagbladene kunnet læse tekster, som: »Menige politifolk har fået ordre til at stoppe efterforskningen af prostitutionssager mod udenlandske kvinder«, eller: »Politiledelsen har bremset efterforskningen af sager mod udenlandske prostituerede, selv om menige politifolk i snart 2 år har peget på problemet« osv. osv. osv. Glædeligt er det dog, at man nu begynder at tage sagen alvorligt, således at man den 2. marts kunne læse: »Efter mange års nedprioritering af indsatsen mod den organiserede prostitution har Københavns Politi ændret holdning.
Politiet går til angreb på den københavnske sexindustris bagmænd«.
Det er bagmændene og mange andre, der tjener på de prostituerede, vi først og fremmest skal fokusere på.
Handel med kvinder har været en økonomisk lukrativ forretning, og afsløringsprocenten har været meget lav, og der er stor efterspørgsel.
Men den danske lovgivning indeholder allerede mulighed for at straffe bagmænd via forskellige bestemmelser.
Ifølge straffelovens § 229, stk. 1, kan man straffes, hvis man fremmer kønslig usædelighed ved for vindings skyld eller i oftere gentagne tilfælde at optræde som mellemmand eller udnytter en andens prostitution.
Det må da kunne gælde bagmændene.
bordelindehavere, boligudlejere, og dem, der i øvrigt tjener på prostitution, rammes af denne paragraf?
Og hvad med det gymnasieblad, der på hele fire sider åbent reklamerer for, hvor uproblematisk det er at blive prostitueret?
Hvem er de prostitueredes kunder?
Se, det ved vi også alt for lidt om i Danmark, og derfor må vi have forskningen sat i gang på dette område.
Sverige har forsket længe og meget i dette og har på baggrund af denne forskning vedtaget en lov, der kriminaliserer kunden.
Den svenske forsker, der har stået for dette, Sven Axel Månsson, kalder Danmark for et uland på dette område.
I Göteborg eksisterer der nu et projekt, der hedder KAST, der står for købere af seksuelle tjenester.
Det er en rådgivning for prostitutionskunder.
Metoden er opsøgende arbejde, telefonrådgivning og netværk, og der er mulighed for besøg eller en samtale.
I England har man etableret et kursus for mænd, der har antastet prostituerede på gaden, og disse mænd får valget
Men hvordan får vi nu taget fat på at begrænse prostitution og handel med kvinder?
FN's konvention af 1949 om afskaffelse af handel med kvinder og udnyttelse af andres prostitution har vi i Danmark underskrevet, men ikke ratificeret.
Konventionen foreskriver straf til alle, der udnytter prostituerede, og klassificerer kvinderne som ofre.
Verdenskvindekonferencen i Beijing i 1995 enedes om en handlingsplan imod volden mod kvinder, og landene opfordredes til at ratificere FN's konvention af 1949 til afskaffelse af prostitution og handel med kvinder.
Der er adskillige internationale konventioner, der siger, at vi ikke alene skal begrænse, men vi skal afskaffe prostitution og handel med kvinder.
Hvordan kan vi gøre det i Danmark?
Jo, her må alle gode kræfter i gang: forskning, politi, sociale myndigheder, private hjælpeorganisationer, efterforskning, håndhævelse af gældende love, indsats til forebyggelse af prostitution og international handel med kvinder.
Vi må have det hele i gang.
Der er mange gode ideer at hente rundt omkring.
Lad os komme i gang.
Vi vil gerne opfordre regeringen til at tage initiativet
i denne sag, og vi håber også, at Folketingets partier vil slutte op om følgende:
Forslag til vedtagelse
»Idet Folketinget konstaterer, at indsatsen over for de prostituerede i de seneste år er blevet forbedret, opfordrer Folketinget regeringen til at intensivere bekæmpelsen af prostitution ved - at øge den sociale indsats over for prostituerede bl.a. gennem et forstærket samarbejde mellem politi, sociale myndigheder og private hjælpeorganisationer, - at skærpe efterforskningen og håndhævelsen af bestemmelser, der har til formål at begrænse prostitution og international handel med kvinder til prostitutionsformål ved en særlig indsats rettet mod kunder og bagmænd - at iværksætte forskning vedrørende prostitutionskunder, bagmænd og prostitueredes vej ud af prostitutionen med henblik på at styrke den samlede indsats til forebyggelse af prostitution og international handel med kvinder til prostitutionsformål.«